K. Sárközy, poslankyňa: (2008-10-21):
Dovoľte mi vrátiť sa do krátkej minulosti. Dnes máme 21. október. Ak sa dobre pamätám, vláda minulý týždeň rozhodla o tom, že tento vládny návrh zákona pôjde v skrátenom legislatívnom konaní. Ale ja ako členka sociálneho výboru mám na to iný názor. O tom, že nastane táto situácia sme sa dozvedeli členovia sociálneho výboru 9. septembra, keď prvýkrát na rokovaní výboru bol nový generálny riaditeľ Sociálnej poisťovne pán Muňko, ktorý na otázku opozičných poslancov okrem iného povedal, že podľa neho je správne, aby sa druhý pilier otvoril priebežne. Používal toto slovo. Pani ministerka večer dementovala, povedala, že to bol názor len pána generálneho riaditeľa, ale pán premiér Fico povedal, že je to dobrý nápad a môžeme o tom diskutovať. Preto sme teraz tu. Mohli by sme o tom diskutovať, ale diskutovať o tom ťažko, pretože už je to rozhodnuté. Karty sú rozdané. O chvíľu sa bude o tom hlasovať. Pani ministerka, vy ste tu dnes pri skrátenom legislatívnom konaní a v tej svojej záverečnej reči povedali, že tento návrh zákona si vynútila situácia na finančných trhoch. To bola dobrá zámienka, pretože už som to povedala vo svojej faktickej poznámke, že guvernér Národnej banky má na to iný názor. A vy ste povedali, že preto to treba spraviť, pretože sa bojíte o úspory sporiteľov v druhom pilieri a neviete, čo bude s nimi o pätnásť rokov. Ja som vám túto otázku dala viackrát, ale dám vám ju ešte raz. Viete, aká bude situácia v prvom pilieri o pätnásť rokov? Asi neviete. Viete, tak potom to zrejme poviete. Pán premiér včera povedal, že to, čo sa stalo na Islande, môže sa stať aj u nás a sú ohrozené úspory ľudí v druhom pilieri. Ale pán premiér veľmi dobre vie, že na Islande neskrachovali dôchodcovské správcovské spoločnosti, ale banky. My teraz hovoríme o dôchodcovskej správcovskej spoločnosti a hlasujeme o nich, ale hovoríme o úsporách v druhom pilieri. A že to nemyslíte vážne s tými úsporami, tak ja vám to poviem prečo. Pretože keby ste to mysleli vážne a keby, dovoľte mi parafrázovať tú vetu, mysleli v prvom rade na blaho ľudu tejto krajiny, ako to tu často počúvame, tak by ste to vybavili asi trošičku inak. Otvorili by ste priebežne alebo na určitú dobu druhý pilier. Každý by mohol vystúpiť alebo vstúpiť. Ale tí, ktorí chcú vystúpiť, tie peniaze, ktoré majú nasporené v druhom pilieri by im zostali a oni by sa k tým peniazom mohli dostať. Ako to spraviť. Druhýkrát budem predkladať môj návrh zákona, ktorý toto rieši. Už som to predkladala pred polrokom. Keby ste to mysleli vážne, tak by ste sa s tými peniazmi sporiteľov rozhodli spraviť toto. Lenže vy to myslíte trošičku inak, pretože tie peniaze, ktoré majú sporitelia v druhom pilieri nasporené na svojich súkromných účtoch, sa prevedú do Sociálnej poisťovne. To ste tu aj uznali. Nie je to vôbec novinka. Však rozpočet Sociálnej poisťovne s tým už počíta, od sedem aj pol do desať miliárd korún. Asi pred dvoma alebo troma týždňami maďarská ministerka práce a sociálnych vecí bola na návšteve Slovenskej republiky. Zúčastnila sa tu na medzinárodnej konferencii. Stretla som sa s ňou na neformálnom rozhovore. Okrem iného sa ma spýtala, čo Slovensko spraví s tými dobrými hospodárskymi výsledkami, ktoré má za posledný rok alebo posledné dva, tri roky. Povedala som, že to prejeme. A stojím si za tým. Maďarsko zavádzalo druhý pilier v roku 1996. V Maďarsku aj v Poľsku druhý pilier zavádzala socialistická vláda. Pani ministerka povedala, teraz im prešlo desať rokov, pomaly treba myslieť na to, ako sa budú vyplácať prvé úspory z druhého piliera. Spustia masívnu kampaň kvôli tomu, aby sa čím viac ľudí prihlásilo do druhého piliera. Socialistická ministerka, socialistická vláda. Pretože ona myslí aj na to, čo bude o pätnásť, o dvadsať alebo o tridsať rokov. Pani ministerka, keď ste úprimná, tak sa niekedy aj prerieknete. Povedali ste v reakcii na pána poslanca Mikloša, keď vystupoval k skrátenému legislatívnemu konaniu, že demografická kríza na Slovensku nehrozí. No a keď už áno, tak len v roku 2026 a pre Sociálnu poisťovňu to bude robiť problémy v roku 2035. No, prečo hovoríme, že za nami alebo za vami je potopa. No práve kvôli tomu, pretože my myslíme aj na to, čo bude s dôchodkami o pätnásť, o dvadsať alebo aj o tridsať rokov. Ako robili túto dôchodkovú reformu susedné krajiny? Napríklad Poľsko. Nie tak ako my. Tam to tiež zavádzala socialistická vláda. My, keď sme spúšťali druhý pilier, tak bola povinnosť vstupu do druhého piliera pre tých, ktorí prvýkrát vstupujú na trh práce. V Poľsku to vybavili tak, že do toho povinne museli vstúpiť všetci, neviem presne, či do 35, alebo do 40. roka povinne. Nebolo to liberálne, povinne do toho museli vstúpiť. Ešte raz zdôrazňujem, bola to socialistická vláda aj v Poľsku, aj v Maďarsku. A teraz, aby som občanom, pretože aj vy radi hovoríte občanom, vysvetlila to, o čom je prvý a druhý pilier úplne jednoducho. Všetci občania pomaly majú svoje úspory v bankách. Hlavne teraz kvôli situácii, ktorá je na finančných trhoch, ale aj kvôli tomu, že sa od 1. januára  zavedie euro na Slovensku. Prvý pilier je bežný účet. Bežný účet, na ktorom majú peniaze všetci, ktorí peniaze dávajú do banky, čo sa s nimi deje. Dávajú tam svoju výplatu alebo svoje dôchodky a tie peniaze míňa. O čom je druhý pilier? No, druhý pilier je termínovaný vklad s úrokmi. Ten, kto rozmýšľa zodpovedne, tie svoje peniaze, aspoň časť svojich peňazí dáva na termínovaný vklad, ktoré sa zúročia a potom sa k nim dostane, ale už v inej forme. Pani ministerka, buďte taká dobrá, raz vystúpte v rozprave, vtedy povedzte svoj názor, ale už aby sa raz stalo, že keby to bolo v rozprave, aby sme na vás mohli reagovať a už využijem túto situáciu aj kvôli tomu. Ja som vám dala otázku, tu na to pred chvíľou pán poslanec Madej aj poslanec Halecký povedali, že ministerstvo práce, sociálnych vecí a rodiny pozvalo všetkých poslancov vrátane koalície aj opozície na okrúhly stôl. Ešte raz sa vás pýtam, či to boli  všetci poslanci, koľko ich bolo, 150 alebo koľko a kto patrí medzi tých všetkých poslancov. Takže myslím... (Prerušenie vystúpenia predsedajúcim.)